31995R3050
L 320/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 3050/95 НА СЪВЕТА
от 22 декември 1995 година
относно временно суспендиране на автономните мита от Общата митническа тарифа за определен брой продукти, предназначени за производство, поддръжка и ремонт на летателни апарати
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 28 от него,
като взе предвид предложението на Комисията,
като има предвид, че производството на продуктите, визирани от настоящия Регламент, понастоящем е недостатъчно или никакво в Европейската общност и че, следователно, производителите не могат да задоволят нуждите на индустриите в Общността, които ги използват;
като има предвид, че в интерес на Общността е да суспендира окончателно автономните мита в съответствие с Общата митническа тарифа за тези продукти;
като има предвид, че Общността е тази, която трябва да вземе решението за суспендиране на тези автономни мита;
като има предвид, че регламентите относно временното суспендиране на автономните мита за летателните апарати, не са били изменяни по същество през последните години; че като следствие от това, с цел рационализиране прилагането на въпросните мерки, изглежда уместно да не се ограничава периодът на валидност на настоящия регламент, като в случай на нужда неговият обхват може да се адаптира с регламент на Съвета;
като има предвид, че измененията в комбинираната номенклатура и в кодовете TARIC не водят до никакво изменение по същество; като има предвид, че с цел опростяване е уместно да се предвиди, че Комисията може, след като получи становището на Комитета по Митническия кодекс, да внесе необходимите изменения и технически адаптации в настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Автономните мита от Общата митническа тарифа, свързани с продуктите, изброени в приложението, се суспендират окончателно, при условие че се касае за продукти, предназначени за производство, поддръжка и ремонт на летателни апарати с маса без товар, надвишаваща 2 000 kg. Контролът за особеното предназначение се осъществява в съответствие с членове от 291 до 304 от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (1).
Член 2
Техническите адаптации, които се налагат от промените в Комбинираната номенклатура или на кодовете по TARIC, се приемат от Комисията съгласно процедурата, предвидена в член 3.
Член 3
1. Комисията се подпомага от Комитета по Митническия кодекс, създаден съгласно член 247 от Регламент (ЕИО) № 2913/92 на Съвета (2).
2. Представителят на Комисията предава в Комитета проект на мерките, които трябва да се вземат. Комитетът издава своето становище по този проект в срок, който председателят може да определив зависимост от неотложността на разглеждания въпрос. Становището се издава с мнозинството, предвидено в член 148, параграф 2 от Договора в случай на решения, които Съветът е призован да приеме по предложение на Комисията. При гласуването в Комитета гласовете на представителите на държавите-членки се претеглят по начина, определен в цитирания по-горе член. Председателят не участва в гласуването.
Комисията приема мерки, които подлежат на незабавно прилагане. Въпреки това, ако те не съответстват на становището, издадено от Комитета, Комисията незабавно съобщава на Съвета тези мерки. В такъв случай Комисията отлага прилагането на приетите от нея мерки за срок от три месеца, считано от датата на това съобщение.
Съветът се произнася с квалифицирано мнозинство и може да вземе различно решение в срока, предвиден в предходната алинея.
3. Комитетът може да разгледа всеки въпрос, отнасящ се до прилагането на настоящия регламент който е повдигнат от неговия председател, било по негова собствена инициатива или по искане на дадена държава-членка.
Член 4
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 1995 година.